Dubbelsstryd in Ope vir knoeiery bekyk | Netwerk24
06 Oktober 2020 16:37
Die Amerikaner Madison Brengle se naam word genoem in verband met n ondersoek na wedstrydknoeiery op die Franse Ope. Foto: Getty Images
Aanklaers in Frankryk sê hulle het verlede Donderdag 'n ondersoek begin na beweerde wedstrydknoeiery in 'n vroue-dubbelspelwedstryd op die Franse Ope.
Die aanklaer se kantoor sê die ondersoek na "bedrog in 'n georganiseerde groep" en "aktiewe en passiewe korrupsie" het betrekking op 'n dubbelskragmeting tussen die Roemeense paar Andreea Mitu en Patricia Maria en Yana Sizikova van Rusland en die Amerikaner Madison Brengle.
Die Franse sportpublikasie L'Equipe beweer die vyfde pot van die tweede stel is veral onder die soeklig.
In dié pot, wat die Roemeense paar gewen het sonder om 'n punt af te staan, het Sizikova twee dubbelfoute begaan.
Volgens L'Equipe is groot hoeveelhede geld daarop verwed dat die Roemeense paar dié pot sou wen.– Reuters, AFP